નવગુજરાત સમય | Publish Date: May 25 2018 12:29PM
ધો.૧૦ના પરિણામ બાદ ધો. ૧૧ સાયન્સમાં પ્રવેશ માટે દર વર્ષની જેમ શાળાએ પોતાના ૪૦ વિદ્યાર્થીઓ અને અન્ય શાળાના ૧૦ એમ કુલ ૫૦ વિદ્યાર્થીઓને મેરિટના આધારે પ્રવેશ આપવાનો રહેશે. જો કોઇ શાળામાં પોતાના ૪૦ વિદ્યાર્થીઓ થતા ન હોય તો તેઓ અન્ય શાળાના વિદ્યાર્થીઓને પ્રવેશ આપી શકશે. જ્યારે અનામત કેટેગરીના વિદ્યાર્થીઓએ અલગથી ફોર્મ ભરવાના રહેશે. કેન્દ્રીય પ્રવેશ પદ્ધતિથી કાર્યવાહી થવાની હોવાથી અનામત કક્ષાના વિદ્યાર્થીઓ ફાળવણી પત્ર લઇને આવે તો શાળાએ તાકીદે પ્રવેશ આપી દેવાનો રહેશે.
પ્રવેશ મેળવનારા વિદ્યાર્થીઓ પાસેથી શાળા છોડયાનું પ્રમાણપત્ર અને માર્કશીટની નકલ આચાર્યની સહી સાથે જી.આર. નંબર લખવાનો રહેશે. દરેક શાળાઓએ પોતાના પાસ થયેલા વિદ્યાર્થીઓનું મેરિટલિસ્ટ બનાવીને તા.૨૯મીએ બપોરે ૧૧ વાગે શાળાના નોટિસ બોર્ડ પર લગાવવાનું રહેશે. તા.૨૯મીથી ૩૧મી સુધી પ્રવેશ ફોર્મ સ્વીકારવા અને આપવાના રહેશે. તા.૩૧મીએ સાંજે ૫ વાગે પ્રવેશ ફોર્મ સ્વીકારવાના બંધ કરાશે. તા.૧લી જૂન સવારે ૧૧ વાગે દરેક શાળાઓએ મેરિટયાદી જાહેર કરવાની રહેશે. જેના આધારે તા.૧લી અને ૨જીએ સવારે ૧૧થી ૫ સુધી ફી ભરવાની રહેશે. બીજી યાદી તા.૪ જૂને જાહેર કરાશે. જેની ફી તા.૪ અને ૫ સવારે ૧૧થી ૫ ફી ભરવાની રહેશે. જયારે ત્રીજી મેરિટયાદી તા.૬ સવારે ૧૧ વાગે કરાશે. તા.૬ અને ૭મી એ ભરવાની રહેશે.
તા. ૧૧ અને ૧૨મીએ સવારે ૧૧થી ૫ દરમિયાન કુલ ૯ સ્કૂલોમાંથી અનામત કેટેગરીના વિદ્યાર્થીઓ માટે ફોર્મ મળી શકશે. આ સ્કૂલોમાં (૧) મંગળ વિદ્યાલય, મીઠાખળી (૨) વિજયનગર હાઇસ્કૂલ, નારણપુર (૩) એમ.બી. પટેલ જ્ઞાન જયોત હાઇસ્કૂલ, ઘાટલોડિયા (૪) કામેશ્વર વિદ્યાલય, જોધપુર (૫) દુર્ગા વિદ્યાલય, મણીનગર (૬) પૂજા વિદ્યાલય, સીટીએમ, અમરાઇવાડી (૭) શ્રીજી વિદ્યાલય, બાપુનગર (૮) અસારવા વિદ્યાલય (૯) શિવમ વિદ્યાલય નવા નરોડા વગેરેનો સમાવેશ થાય છે.